17 beseer in kettingbotsingDie ongelukstoneel. (Foto: ER24) Altesaam 17 mense is beseer nadat vyf motors en ’n minibustaxi Woensdagoggend in ’n kettingbotsing in Chartwell in Gauteng betrokke was. Russel Meiring, woordvoerder van ER24, sê paramedici was omstreeks 07:30 op die ongelukstoneel in Cedarweg waar die motors en taxi die pad in een rigting versper het. Die bestuurders en passasiers van die voertuie het in dié stadium reeds uit die voertuie geklim en op die toneel rondgestap. Die verkeer het begin ophoop. Medici het beseerdes op die toneel ondersoek. ’n Vrou in haar 30’s is ernstig in die botsing beseer terwyl 16 ander ligte tot matige beserings opgedoen het. Die pasiënte is almal op die toneel behandel en die vrou is pynmedikasie toegedien voordat die pasiënte na ’n nabygeleë hospitaal vervoer is vir verdere mediese behandeling. Die besonderhede rakende die botsing is nie in die stadium duidelik nie. Die toepaslike owerhede was wel vanoggend op die toneel om ondersoek in te stel.